Consiliului Politic Naţional al PNL a aprobat duminică alianţa electorală cu PSD pentru alegerile europarlamentare. Aprobarea vine după întocmirea listei comune a candidaților pentru europarlamentare.
"În cadrul şedinţei, au fost luate următoarele decizii: aprobarea protocolului de fuziune PNL cu ALDE (876 voturi pentru), aprobarea alianţei electorale PNL-PSD pentru alegerile europarlamentare (838 voturi pentru), numirea domnului Vlad Nistor drept membru în Biroul Executiv cu rang de vicepreşedinte (876 voturi pentru)", precizează PNL.
"De acum înainte nu avem altceva de făcut decât să ne implicăm cât mai mult în activitatea noastră. Există entuziasm, există motivare şi trebuie să avem încredere în forţele noastre să putem duce toate etapele anului electoral 2024", a declarat liderul liberarilor, Nicolae Ciucă, citat în comunicat.
Posibila listă comună a PSD și PNL:
- Mihai Tudose
- Rareș Bogdan
- Gabriela Firea
- Dan Motreanu
- Claudiu Manda
- Adina Vălean
- Victor Negrescu
- Daniel Buda
- Vasile Dîncu
- Maria Grapini
- Siegfried Mureșan
- Dragoș Benea
- Mircea Hava
- Gheorghe Cîrciu
- Gheorghe Falcă
- Virgil Popescu
- Dan Nica
- Alexandru Muraru
O nouă ședință de coaliție cu mize importante
Ordinea de pe listă a candidaţilor mai poate suferi modificări luni, când liderii coaliției vor decide și cine deschide lista, în condițiile în care Ramona Chiriac, șefa Reprezentanței Comisiei Europene la București, căreia PSD îi rezervase primul loc pe listă, pare că s-a răzgândit și nu va renunța la poziția sa actuală.
Președintele PSD, Marcel Ciolacu, anunța că lista va fi deschisă de un independent, femeie.
Tot la ședința de luni, coaliția ar urma să stabilească candidații la primăriile de sector și candidații în marile orașe câștigate la alegerile trecute de USR – Timișoara, Bacău, Brașov, Câmpulung Muscel, Alba Iulia.
****